Càccia (açión de zêugo)

'Na càccia a l'é 'n'açión de zêugo tìpica do balón e de âtri spòrt sferìstichi ch'a se verìfica, de sòlito, tùtte e vòtte chi-â bàlla a no vêgne zugâ inte 'n çèrto mòddo. Prezénpio, tra e còuze de formaçión de 'na càccia, gh'é quànde a bàlla a vêgne tocâ dòppo avéi fæto ciù de 'n bótto in tæra ò in scê superfìcce de zêugo òpû, inte çèrti câxi, quànde a sciòrte de fêua de lìnie laterâli do cànpo.

Dòppo ch'a s'é verificâ 'n'açión de sto tîpo chi, l'àrbitro o dêve marcâ o pónto dónd'o balón o l'é stæto arestòu, faxéndo 'n sègno co-o gésso ò meténdoghe 'na bandierìnn-a, de sòlito mìssa a-a relatîva distànsa da-o fóndo in sciâ lìnia laterâle do cànpo.

Tra i spòrt inti quæ l'é prevìsta sta zugâta chi, se pêuan aregordâ: o balón, a bàlla elàstica, o balonétto, a pantalera, bàlla eh!, a balétta véneta, o keatsen frixón, a balle pelote, o llargues, a longue paume e o balon au poing.

 Càcce into balón 

miniatura|240x240px|'Na càccia inta finâle de l'ediçión 2022 da Còppa Itàlia de balón
Into balón, 'na càccia a l'é 'na quæ se sæ açión ch'a no l'é finîa a pónti, e dónca no co-îna "intra" (ò cellu, sàiva a dî "çê"), in fàllo ò 'na conquìsta de 'n'âtra càccia. I doî mòddi de formaçión de 'na càccia són dónca quànde a bàlla a no l'é ciù vàlida e a vén fermâ da 'n zugòu, òpû quand'a sciòrte de fêua de lìnie laterâli do cànpo dòppo o prìmmo bótto. Alôa, in corispondénsa do pónto dónde l'é stæto fermòu a bàlla ò dond'a l'à atraversòu a lìnia laterâle, vén segnâ da l'àrbitro a càccia co-îna lìnia giànca de 10 cìtti, de pitûa ò gésso in sciâ bâze do fóndo. Si-â bàlla, dòppo ch'a l'é tocâ da 'n zugòu da squàddra in remìssa, a contìnoa a mesciâse inte 'n çèrto mòddo, o pónto da càccia o diventiâ quéllo ciù a sfavô da squàddra ch'a l'à goagnòu a càccia mæxima. Pe de ciù, 'na càccia a dêv'êse segnalâ co-i segnacàcce. In segnacàccia o l'é formòu da 'na bâze d'arénbo ch'a l'à, in sce un di sò sciànchi, 'n'àsta èrta 1 mêtro co-îna targhétta co-o sò nùmero, mìssa a fî da lìnia laterâle.

O nùmero totâle de càcce che se peu formâ o l'é inversaménte proporçionâle a-o pontézzo za òtegnûo da-e squàddre into córso da prìmma fâze de zêugo, segóndo o schêma chi de sótta:
PontézzoNùmero de càcce0-0415-0 15-15330-0 30-15 30-30240-40 (co-a rególa do vantàggio)240-0 40-15 40-30140-40 (sénsa vantàggi)1
Quànde s'arîva a-o nùmero de càcce valutòu in bâze a-o schêma chi sórvia e dôe squàddre dêvan scangiâse o cànpo, con l'açión da batûa ch'a pàssa dónca a l'âtra squàddra. A quésto pónto incoménsa a segónda fâze do zêugo, co-e dôe squàddre che dêvan "conquistâ" e càcce (con valô de 'n pónto/chìnze p'ògnidùnn-a). In prinçìpio vén pigiòu cómme riferiménto a càccia nùmero 1, in corispondénsa da quæ, co-îna lìnia inmaginâia perpendicolâre a quélla laterâle, o cànpo o vén spartîo inte doî tòcchi. A sto pónto chi a càccia a l'é goagnâ da-a squàddra ch'a rîesce a fermâ a bàlla prìmma do sò atraversaménto da lìnia inmaginâia da càccia òpû, se o sciòrte de fêua da-o cànpo de zêugo, da-a squàddra ch'a sta inta pàrte de cànpo no interesâ da-o pasàggio da bàlla in sciâ lìnia laterâle. Goagnòu a prìmma càccia vén levòu o sò segnacàccia e se continoiâ a lòtta pe quélle che rèstan, inte l'órdine indicòu da-i nùmeri in scê targhétte.

 Nòtte 

Categorîa:Balón (zêugo)